Foto’s: Barmhartige samaritaan red SA-egpaar tydens Zim-aanvalMeer foto’s volg onderaan die berig. Lees ook ons opvolgberig: “Barmhartige samaritaan” se storie dalk ŉ foefie Don Percival, ŉ inwoner van Harare in Zimbabwe, het Maandag die Smith-egpaar van Suid-Afrika gered toe hulle deur drie mans aangeval is. Die mans wou glo hul voertuig steel. Percival, die uitvoerende hoof van Goddunnit Promotions, ŉ maatskappy wat natuurlewefilms in Zimbabwe vir ondermeer National Geographic vervaardig, het Woensdag aan Maroela Media gesê God het hom die krag gegee om die aanvallers ŉ goeie loesing te gee. “Ek het op die Wingate-pad gery toe ek sien hoe drie diewe probeer om ŉ wit Toyota-dubbelkajuitbakkie van ŉ egpaar van Suid-Afrika te steel,” het Percival oor die voorval op sy Facebook-blad geskryf. “Twee van die mans het die man, Darren Smith, aangeval, en die derde man het Darren se vrou, Sharon, aan die keel gewurg.” Hy het afgetrek en die egpaar bygestaan. Hy sê hy het eerste die man afgeweer wat besig was om Sharon te wurg, waarna die man in die bakkie geklim het. “Ek het vir Darren gesê om sy vrou te beskerm terwyl ek die ander twee mans weggehou het. Mense wat my ken weet ek is nie ŉ bakleier nie, maar ek weet God het my volle beheer oor die situasie gegee, en die krag om terug te baklei.” Hy het terugbaklei totdat al drie mans gevlug het. Percival sê hy het slegs kneusplekke aan sy kneukels, knie en elmboog opgedoen. “Die ergste is dat my gunsteling SuperSport T-hemp nou geskiedenis is!” Hy sê Darren het beserings aan sy gesig opgedoen en Sharon het kneusplekke aan haar nek en op haar gesig. Darren het foto’s van die voorval op sy kamera geneem en het ook die voorval by die polisie aangemeld. “God weet wat hy doen. Kom ons erken dit maar, hierdie is net nog ŉ wonderwerk,” het hy bygevoeg. Klik hier om die Facebook-blad van een van hul produksies, Karina Wild On Safari, te besoek.